ኢትዮጵያ ከአውሮፓ ህብረት የ5ነጥብ 5 ቢሊዮን ብር ድጋፍ አገኘች
 -የአውሮፓ ህብረትና የኢትዮጵያ መንግስት የ5 ነጥብ 5 ቢሊዮን ብር እርዳታ ስምምነት ዛሬ ተፈራረሙ፡፡የእርዳታ ስምምነቱን ተፈራረሙት የገንዘብና ኢኮኖሚ ልማት ሚንስትር ዴኤታ አቶ አህመድ ሺዴና የአውሮፓ ህብረት ኮሚሽን የልማት ኮሚሽነር አንድሪስ ፒይበልግስ ናቸው፡፡የእርዳታ ገንዘቡ ለእናቶችና ጤና፣ ለመሰረታዊ አገልግሎት፣ለመንገድና ድርቅን ለመከላከል የሚውል ነው፡፡በስምምነቱ ወቅት የገንዘብና ኢኮኖሚ ልማት ሚንስትር ዴኤታ አቶ አህመድ ሺዴ እንዳሉት የእርዳታ ስምምነቱ የእድገትና ትራስፎርሜሽን እቅድ እንዲሁም የሚሊኒየሙን የልማት ግቦች ለማሳካት ያግዛል፡፡የአውሮፓ ህብረት ኮሚሽን የልማት ኮሚሽነር አንድሪስ ፒበልግስ በበኩላቸው ስምምነቱ የህብረቱና የኢትዮጵያ የልማት አጋርነት እየጎለበተ መመጣቱን ያሳያል ብለዋል፡፡ህብረቱ ለሀገሪቱ ባደረጋቸው ድጋፎች ውጤታማ ለውጥ በመመዝገቡም የልማት ትብብሩ ተጠናክሮ እንደሚቀጥል ተናግረዋል፡፡በእርዳታ ስምምነቱ ላይ የተገኙት ምክትል ጠቅላይ ሚንስትር አቶ ደመቀ መኮነን ገንዘቡ ለታለመለት ግብ ለማዋል መንግስት ቁርጠኛ ነው ብለዋል፡፡